Pandabeer begin reis van VSA na China | Maroela Media
Pandabeer begin reis van VSA na China
Bao Bao. (Foto: African News Agency)
'n Reuse-pandabeer van die Smithsonian Nasionale Dieretuin in Washington in die VSA het Dinsdag dié dieretuin gegroet.
Bao Bao, die naam wat vir haar uitgekies is deur aanhangers op sosiale media, is op pad China toe. Sy het die vlug van 16 uur met 22 kg bamboes, 1 kg appels, soetpatat en water aangepak. Bao Bao weeg 93 kg.
Daar is Dinsdagoggend 'n spesiale afskeid gehou waartydens duisende aanhangers kom groet het. Bao Bao is op pad na China om deel te wees van 'n teelprogram.
Daar is glo nog net 1 600 reuse-pandabere in die wêreld oor waarvan die meeste in China voorkom.
"Dit is beslis hartseer om haar te groet, maar ek is regtig gelukkig met die wete dat sy goed versorg sal word in China se groot pandabewaringsentrum," het Mariel Lally, 'n pandaversorger by die dieretuin, gesê.
Die Chinese bewaring-en-navorsingsentrum vir pandas in Chengdu het reeds vir Bao Bao 'n hok gereed. By haar aankoms sal Bao Bao vir 'n maand in afsondering deurbring om aan te pas by haar nuwe omgewing.
Cui Tiankai, die Chinese ambassadeur in die VSA, en Dennis Kelly, direkteur van die VSA se nasionale dieretuin, het ook gister vir Bao Bao totsiens gesê.
Volg Bao Bao se avonture op haar Twitter-rekening.
China dieretuin panda Washington
Snaaks dat hulle so omgee vir hulle (Chinese) eie inheemse spesies. Hulle is egter nie baie bekommerd oor ons renoster, perlemoen, reptiele, leeus, ietermagogs en haaie nie. Nou loop donkies ook al deur.